Gavin Williamson
Gavin Williamson er en konservativ britisk politiker, som første gang blev valgt til Underhuset i Det Britiske Parlament i 2010. Han har beklædt tillids- og ministerposter både i Theresa Mays regering som forsvarsminister fra 2017 til 2019 og i Boris Johnsons regering som undervisningsminister fra 2019 til 2021.
Williamson har en bachelorgrad i socialvidenskab fra University of Bradford. I 2021 blev han udnævnt til Knight Bachelor med ret til at kalde sig Sir Gavin.
Williamson er flere gange blevet fyret fra sine ministerposter for senere at blive udnævnt til nye poster. I 2019 blev han fyret fra posten som forsvarsminister efter anklager om, at han have lækket fortrolige oplysninger om det kinesiske firma Huaweis engagement i Storbritanniens 5G netværk.
I 2021 blev han afsat som uddannelsesminister efter en skandale om karaktergivning ved gymnasieskoleeksaminer i 2020 under coronaviruspandemien.
Da Rishi Sunak blev premierminister 25. oktober 2022, blev Williamson udnævnt til minister uden portefølje men måtte trække sig fra posten kort efter på grund af beskyldninger om chikanerende og truende adfærd over for ansatte i hans tid som forsvarsminister.